Saak oor lyfstraf-onnies terug in hofDie drukgroep sê dit is noodsaaklik om te verseker dat die verbod op lyfstraf ernstig opgeneem word en leerders teen verdere skade te beskerm. (Argieffoto) Die Suid-Afrikaanse Raad vir Opvoeders (Saro) sal na verwagting Dinsdag terug in die hooggeregshof wees nadat Section27 kapsie gemaak het teen die “ligte strawwe” wat die raad vroeër aan twee onderwysers opgelê het. Albei onderwysers het skuldig gepleit aan die aanranding van leerders. Daily Maverick het vroeër berig Saro het Khutso Francinah Sathekge en Vangile Mirriam Mokoena skuldig bevind aan die 2015-aanranding van twee leerders van onderskeidelik sewe en tien jaar oud. Luidens die berig het Mokoena die sewejarige met ŉ plastiekpyp geslaan en ŉ kopbesering veroorsaak. Sy het glo ook ŉ ander leerder geslaan en die kind met ŉ bebloede neus gelaat. Sathekge is daarvan beskuldig dat sy ŉ kind met die hand op die kop geklap het, wat veroorsaak het dat die kind se ore bloei. Die onderwysers is beboet en daar is glo nie van hulle verwag om enige rehabilitasie of opleiding te ondergaan nie. Section27, namens die Sentrum vir Kinderreg en die ouers van die leerders, het die raad hof toe gesleep oor die strawwe. Hulle vra die hof om die raad te dwing om sy besluit oor die twee onderwysers se straf te heroorweeg, asook om sy beleid oor verpligte strawwe vir oortredings van sy etiekkode te hersien. Die drukgroep sê dit is noodsaaklik om te verseker dat die verbod op lyfstraf ernstig opgeneem word en leerders teen verdere skade te beskerm. Demichelle Petherbridge, Section27 se regsverteenwoordiger, sê ŉ verandering is nodig in die manier waarop Saro teen onderwysers in sake soos hierdie optree. Petherbridge sê daar is ŉ behoefte dat ŉ straf korrektiewe of rehabiliterende stappe, soos woedebestuur en alternatiewe maniere om dissipline te handhaaf, insluit. Daar is ook ŉ behoefte aan die verpligte verwydering van opvoeders (van die rol) in ernstige gevalle van aanranding, asook ŉ behoefte om die beste belange van kinders en die regte van leerders te erken. Sy sê daar moet ŉ kindgesentreerde benadering tydens dissiplinêre prosesse wees sodat kinders en ouers daaraan kan deelneem en insae kan lewer oor watter straf hulle dink gepas sal wees. “Section27 versoek ŉ meer deurdagte benadering tot die straf van opvoeders en nie ŉ blote ‘pasklaarbenadering’ wat nie belangrike kwessies in elke saak in ag neem nie.” Lyfstraf in skole word sedert 1996 in Suid-Afrika verbied, maar Section27 sê onderwysers maak “tragies genoeg” steeds van die praktyk gebruik om leerders te dissiplineer. Die organisasie sê dit versterk die kultuur van geweld en misbruik wat reeds tekenend van talle Suid-Afrikaanse gemeenskappe is. “Tallose berigte van leerders wat geslaan, met voorwerpe gegooi of in klasse verneder en afgetakel word, dui daarop dat die verbod op lyfstraf nie behoorlik in skole afgedwing word nie,” sê Section27. Onderwysers word ook nie “behoorlik aanspreeklik” gehou wanneer hulle skuldig bevind word dat hulle lyfstraf toegepas het nie. Saro is die bedryfsliggaam verantwoordelik vir die handhawing en beskerming van opvoeders se etiese en beroepstandaarde. Die raad se gedragskode bepaal uitdruklik dat opvoeders hulle moet weerhou van enige vorm van misbruik – fisiek of sielkundig – en dat Saro die mandaat het om enige opvoeder wat hom daaraan skuldig maak, te ondersoek en te straf. Section27 sê Saro is dus ŉ belangrike instelling wat die gebruik van lyfstraf in skole kan help pak. “Ongelukkig versuim hulle in hierdie rol deur baie ligte strawwe op te lê aan opvoeders wat skuldig aan lyfstraf is. Dit sluit in opgeskorte vonnisse, of blote boetes, sonder dat onderwysers se gewelddadige optrede aangeroer word. Hulle word ook nie toegerus met vaardighede om nie-gewelddadige dissiplinestrategieë te gebruik nie.”